**Polestar kehitti videoiden suoratoistosovelluksen Polestar 2 -malliin**

* Beta-versio on nyt saatavilla useilla eri sisällöntuottajilla
* Suoratoista sisältöä pysäköitynä tai latauksen aikana ilman ylimääräisiä kuluja
* Jatkuva kehitystyö tuo ajan kuluessa mukanaan lisää sisällöntuottajia

Polestar on kehittänyt oman videosuoratoistosovelluksen Polestar 2 -mallia varten. Sovelluksen beta-versio on nyt saatavilla kaikilla Euroopan markkinoilla, ja se tuo verkkopohjaisen suoratoistosisällön eri tuottajilta suoraan auton 11-tuumaiseen keskinäyttöön. Sovellus tarjoaa kuljettajalle ja matkustajille viihdettä, kun auto on pysäköitynä tai latauksessa.

“Olemme julkaisset uuden Polestar-videosovelluksen beta-version, jotta asiakkaamme voivat alkaa nauttia videoiden suoratoistosta autossa mahdollisimman pian. Keräämme monipuolista palautetta ja hienosäädämme sovellusta tuhansien erilaisten käyttökokemusten perusteella. Aiomme myös lisätä kanavia tulevaisuudessa. Sovelluksella on valtavasti kasvupotentiaalia, koska siihen voi integroida käytännössä minkä tahansa verkkopohjaisen suoratoistoratkaisun”, kertoo Polestarin pääjohtaja Thomas Ingenlath.

Sisältö koostuu uutispalveluista ja kansallisista televisiolähetyksistä sekä Polestarin keräämästä videosoittolistasta. Lanseerauksen yhteydessä sovelluksessa on sisältöä Ruotsin SVT:ltä, Norjan TV2:lta sekä Belgian GOPlaylta ja RTBF:ltä. Kaikki Euroopan markkinat saavat sisältöä myös BBC Ideas- ja Al Jazeera English -kanavilta sekä saksalaisesta tagesschau-uutisohjelmasta. Markkinakohtaista sisältöä lisätään ajan kuluessa.

Yksi Polestar 2:n Android Automotive -käyttöjärjestelmän eduista on helppous, jolla kehittäjäyhteisö voi luoda innovaatioita. Suoraviivainen kehitystyö ja testaus on mahdollista verkkoemulaattorin ansiosta, joka on saatavilla [Polestarin kehittäjäportaalissa](https://www.polestar.com/developer) ja jokaisen sovelluskehittäjän käytettävissä. Polestar pystyy julkaisemaan uusia sovelluksia erittäin tehokkaasti. Kun asiakkaiden tarpeet muuttuvat, Polestarin tarjoamat palvelut ja ratkaisut kehittyvät niiden mukana ilman autoteollisuudelle tyypillisiä pitkiä toimitusaikoja.

Polestarin videosovellusta voi käyttää, kun auto on paikallaan. Jos sisältöä suoratoistettaessa vaihde siirretään pois pysäköintiasennosta, ohjelman äänentoisto jatkuu taustalla, jolloin kuljettaja ja matkustajat voivat yhä kuunnella lähetystä. Sovelluksen käyttämä data sisältyy auton datapakettiin, eli siitä ei koidu asiakkaille lisäkustannuksia.

Loppu.

Kuvia ja muita mediatietoja on osoitteessa [polestar.com/press](http://polestar.com/press).

**Yhteystiedot**

Yleiset mediatiedustelut

media@polestar.com

***Tietoja Polestarista***

*Polestar on itsenäinen, ruotsalainen Volvo Carsin ja ja Geely Holdingin vuonna 2017 perustama urheilullisten premium-sähköautojen merkki. Polestar hyötyy teknisistä synergioista Volvo Carsin kanssa ja merkittävistä mittakaavaeduista Volvo -yhteytensä ansiosta. Yhtiön pääkonttori sijaitsee Göteborgissa, Ruotsissa, ja se vastaa globaalisti ajoneuvojensa jälleenmyynnistä kolmellatoista markkinalla Euroopassa, Pohjois-Amerikassa ja Kiinassa. Vuonna 2021 Polestar laajentaa tarjontaansa kahdeksalle uudelle markkinalle Euroopassa ja Aasian ja Tyynenmeren alueella.*

*Polestar tuottaa kahta urheilullista sähköautoa. Polestar 1 on pienemmän volyymin urheilullinen hiilikuiturakenteinen GT-sähköhybridi, joka kehittää 609 hevosvoimaa tehoa ja 1 000 Nm vääntöä. Toimintamatka pelkällä sähköllä ajettaessa on 124 kilometriä (WLTP), mikä on enemmän kuin millään muulla hybridiautolla. Polestar 2, urheilullinen viistoperäinen malli, on yhtiön ensimmäinen suuremman volyymin täyssähköauto. Vuonna 2020 markkinoille tullut nelivetoinen Polestar 2 kehittää 300 kW tehoa ja 660 Nm vääntöä ja sen toimintamatka yhdellä latauksella on 470 kilometriä (WLTP).*

*Tulevaisuudessa mallistoon liittyy Polestar 3, tehokas täyssähköinen SUV-malli, kuten myös Precept – vuonna 2020 julkistettu konsepti, joka on suunniteltu tulevaa tuotantoa varten. Precept esittelee brändin tulevaisuuden visioita, joihin kuuluvat kiinteänä osana kestävä kehitys, digitaalinen teknologia ja edistynyt muotoilu.*